13. Срещи: 9.XI.1940 г. до 25.XII.1940 г. - Тайните на дворцовия живот - Петър Дънов -Библиотека\n13. Срещи: 9.XI.1940 г. до 25.XII.1940 г.\nПо повод на Закона за защита на нацията писах едно писмо на царя на 9.XI.1940 г., а той ме извика на среща в Стоянови на 11.XI. в 9 без 1/4, но аз отидох в 9 без 5 и той беше вече дошъл. Преди това се отбих при учителя, той ми каза няколко думи. Без закон не може, но България трябва да има най-меки закони. Ние нямаме нищо против никого, но правда трябва да има. Гнилата греда сама се изключва от работа. Да се премахнат своеволията в закона.\nЦарят почна с охкане, охкане, като седна на един обикновен стол, а аз седнах на канапето, гдето той по-рано сядаше.\n— Не може, Лулчев. Така си е било някога, така си е и сега, или се разрушава, или убиват тоя, който седи на трона. Това и историята го е отбелязала. И аз (това беше по повод, че го поканих да седне на канапето, а той седна на стола) не правя изключение… Ще карам, доколкото мога, но разсипвам се…\n— Чакай де, още не си седнал на трон — засмях се аз — още си на обикновен стол…\n— Ние сме поколение, което си отива. Ние не можем да разберем някои работи, които идат, това е трагедията ни. Ето скоро моите министри ми говориха, че Германия ще победи и пр. — Но казва ми: — Това вярваме ние, които сме расли с нея и които утре може да си изгърмим с нея, но народът се надява на Русия, колко повече ние трябва да държим.\nЧете ми едно писмо от Драганов от Берлин, в което пишеше за срещата си с фон Папен и между другото потвърждаваше, че ако германците не превземат Англия през зимата, на пролетта, като им дойде американска помощ, ще бъдат в безизходно положение. Пишеше също, че навсякъде се разправяло, че Италия имала едно сигурно средство тайно да победи Гърция. Това било… германската армия…\nГоворих му за закона… Каза ми, че не го е още чел, че ако искам нещо да му кажа на какво да обърне внимание. Прочетох му няколко члена и му казах, че и сега изнудват много евреите, но че тъй както е направен, законът дава място на много произволи и безпринципни лични и заинтересовани решения.\n— Друго е, ако в самия закон се дават норми конкретни докъде е почтено и позволено, откъде започва непочтеното. А сега както е, може да се напада всеки и по чисто лични поводи.\n— Сега разбрах — каза ми той — значи трябва да се турят граници и норми, за да няма произволи. Аз много отлагах и не исках да го правим и ние, но сега вече, след като го имат в Румъния, Унгария и даже във Франция, реших, че е по-добре да се направи от нас, отколкото да ни го наложат.\n— Това, разбира се, е по-хубаво, но нека бъде справедлив и да затваря вратата за произволи…\n— Да, трябва да се даде да се шлифова… Аз самият не съм юрист, няма и нужда, но трябва да се внесе справедливост, колкото е възможно по-голяма. Това са преходни състояния.\n— Да, моята грижа е сега да отбивам тия германофилски течения и отвътре. Моята работа се усложнява от поведението на някои.\n— Между които е и Вашият баща.\n— Ами да, той е писал няколко писма на Хитлер, в които има много непочтено към нас… Но аз казах на Ганчев (генерала, който ме пита какво да каже на царя отец) да му каже да престане да конспирира срещу тоя, на когото преди 23 години целуна ръка като пръв негов поданик, защото не може да му прости, че той успява там, където той не можеше, и нещо повече, поправя и неговите грешки… Той се смая… Отлично, казах му, най-после нека чуе истината! Да, и на тръгване ми целува и той ръка!\nГоворих му за разиграването на гражданите със сиренето и кашкавала, когато те са в изобилие и ще се развалят, ако не се употребяват. Също за това разиграване вчера викат домопритежатели, днеска глави на семейства за карти и така разиграват с хиляди хора, когато десетина души може да ги разнесат по къщите, ако тия хора обичаха народа си. Казах му, че има писмо, и му го прочетох, че в Добруджа е посято 5 милиона килограма еврикирано жито, което не може да поникне… Тогава и той ми каза, че е забелязал, че е организиран саботаж от чиновници. Казах му и аз как агрономи разкарвали селяните с картофите в Своге и пр. Не трябва да се стои повече със скръстени ръце. Той се съгласи с това, че гражданската деморализация (мобилизация) е свърталище на такива отровни змии и превратаджии, но той каза, че сам не иска да се справя и трябва да му се помогне. Заприказвахме и за обирите в Добруджа, особено за непочтеното държане на офицерските дами и пр., които са обирали коприни, и говорих му дълго за това гражданско запасяване, което е против традициите на българина, и че по-лесно е да има в сто хиляди къщи по 10 кг боб, отколкото един склад с 1 милион, за които трябва сума разходи за чиновници, тефтери, и една бомба може да го разруши. Те въглища от 40 км не могат да докарат, като няма нищо, а утре, ако падне бомба и разруши тунел, как ще хранят София.\n— Те искат да покажат, че Вие не можете да се справите с тая работа — саботаж.\nПитах го за земетресението. Каза ми, че бил спокоен, защото е божа работа, потърсил само Евксиноград да пита как са и пак заспал утешен, че поне затова няма да го обвинят, че той е крив… смях се с него.\nЗапочна да ми разправя за царицата и за децата, с които беше говорил тая сутрин. Казал им, че Бог пази добрите деца, и те се успокоили. Симеончо се оплакал, че кучето му повръщало от земетресението.\nГоворих му и други работи, да свика министрите двама по двама, трима заедно, да не може да лъжат, ако са сами, после да им заповяда какво иска от тях. Поиска ми материали и аз му обещах да му дам. Тая вечер пратил Севов да ми каже, че Хитлер чел писмото му и го е викал лично да го види. Зарадвах се много, че поне сега той ще може да отбие интригите на нашите професорчета и генерали, които се сънуват министри…\nСреща с царя на 15.XI.1940 г. в Стоянови\nОт 8 и 30 до 10 без 10\nВикан бях, за да говорим по заминаването му в Германия. Преди това снощи ми говори Севов. Изглеждаше разтревожен от това, което става в парламента, искането на списъци на масоните от Габровски, когато и той самият е масон. Сондираше ме, понеже били зверове и вълци депутатите, дали не може да се разпусне камарата. Казах му, че там винаги са били такива. Приказвахме и някои други. Царят започна с болката си, на която празнувал 25-годишен юбилей миналата година, придобил я на завоя на Черна, и ми разправи с големи подробности как е станал боят, кого са ранили, как той останал, защото било лошо положението, като морална подкрепа, но бил с тънко шинелче и тогава сетил първата болка. След това започнах пък аз да му говоря за тревогите без нужда на народа и почнах да му чета изрезки и да му разправям случки, че напразно тревожат това население с карти, книги черни, задушница, справки и пр., че това е мъчение с нищо неоправдано, че той трябва да си каже думата, да чуе народът какво иска, а не да вика как не вижда какво става под носа му?\n— Внимавайте да не стане един ден всякакво разпореждане, защото народът, като се измъчи прекомерно, ще каже: циганин да дойде, но да тури ред. Да си не сменим ролите, Вие да викате, че може да се направи това-онова, а аз да Ви казвам, че не може вече.\n— А то тогава няма и да ме има — каза той. — Не мога сам, нямам хора. Излагат ме, нали видя какво направи Багрянов. Така ще направи и Даскалов.\n— Ти сега като отидеш, като се върнеш, може да заповядаш да престанат тия дивотии, защото никой не ще знае какво си приказвал там и защо го правиш.\n— Това не е лошо — казва той.\n— То е необходимо, защото, ако продължавате така да се тревожи народът, ще стигнем дотам да му скъсаме нервите, че като стане нужда, да не иска да ни знае, още повече, след като видя, че Добруджа се взе без война и значи няма защо да се прави война…\nКаза ми, че ще върви в Залцбург и ще замине в неделя сутринта с аероплан и няма много да се бави.\n— Те искат да ми направят трика, както направиха с Телекнис, Шушниг… — той ги изреди мнозина. — Да ме викат набърже, да ме тъпчат, да ме шашардисат и толкова.\n— Да, но ти имаш вече опитността на царицата (беше ходил на 13 с.м. във Варна да празнуват рождения й ден).\n— О, това е феноменално — и започна да ми разправя за нея и за Симеончо, който гледал лошо селяните и те го гледали лошо, и как той му разправил приказката за кръстника си руския цар, който не искал да гледа народа си, и как народът му се разсърдил и го заклал него и децата му…\nРазговорът мина върху интимни работи. Казах му да се не сърди, защото причината не е само в царицата, а е и кармична — нейната династия свалила тая на майка му и сега той е господар тука — воюването продължава въпреки волята… Той се изненада и после каза:\n— Сигурно — и продължи разговора.\nМинахме после на отиването му. Казах му, че вероятно го викат да му кажат каква ще е ролята му и че сигурно ще искат да издрънчат нещо от това, което ни е признато вече, за да кажат после пред русите, че ние сами сме им го признали като отстъпка в тяхна полза от някаква признателност…\n— Да, и моето впечатление е същото — каза той — аз исках това и на Кока (Евдокия).\n— Вие ще бъдете буден, няма да взимате решения.\n— Да, и аз затова взех със себе си не Филов, а ще взема Попов, за да има нужда от Министерски съвет и пр. Те ще ми сервират нещо.\n— Но Вие сте в стихията си — барото! Най-после Вие трябва да бъдете смел, още повече че имате отлична позиция — по-рано това, което им казахте за англичаните, се вече потвърди — това, което им писахте в писмата, също.\n— Да, даже Мот, а Мот го заяви след пет дни на турчина, това, което бях писал! А също аз бях предупредил за италианската армия, че не я бива много като войска, и сега се радвам, че събитията ме потвърдиха.\n— Да, тези именно позиции, които имате, ще Ви дадат изходни положения за там. Но трябва да се направи нещо и за вътрешната политика. Ето за външната, както казахте, от 10 години, мир! — и това се поддържа. По вътрешната също трябва да вземете едно твърдо становище и да го кажете ясно, за да го знае, и когато министрите не вървят по него път, да знае, че те грешат, а не да се крият зад гърба Ви…\n— Да, Лулчев, но това е много по-трудно. Вярно е, за външната политика, но тя е отговорна и няма далавери, затова ми се не месят, за вътрешната обаче те мислят, че я знаят по-добре от мене, и има много далавери — там е всичкото. И да кажа на министрите си, зная, ще ме изложат и ще ме оставят да се боря сам с лигата, която по-рано беше в главите, а сега е в храната на хората (гражданската мобилизация). Не мога, ще ме изложат.\n— Ами като се върнете, кажете на военния министър да я разтури.\n— Ще ме издаде. Доволен съм от него, че поне не иска да става по-голям, но ще ме издаде…\n— С не може работите не се оправят, а с може. Гледайте да не съжалявате за пропуснатите моменти после. Тоя народ трябва да бъде уважаван и без нужда да не бъде тревожен. Преди да тръгнете, съберете министрите и им кажете поне Вашето мнение, пък ако искат, да слушат, ако не, ще имате после хубави позиции, когато искате да им дадете пътя, защото тяхното безгрижие ще роди бури, които всички ще трябва да понесем.\n— Добре, това може да направя, макар че няма много да ме послушат…\nРазговорът продължи в тая насока.\nЦарят беше измъчен доста, но се държеше.\n— Вие сте намерили един бутон и току все него натискате.\n— Не, и депутатите ще подигнат въпроса в камарата, добре, нека ме улеснят. Аз ги оставям, нека се компрометират с тия си нареждания.\n— Добре е това, но да не стане повече, отколкото трябва, и да се хвърли вината във Вас, както са започнали вече, че всички Вие и децата получавате пари, а ако има някои като Хитлер, само той ще получава…\nЦарят се огорчи. Казах му да отнеме външната търговия от спекуланти, да я вземе държавата. Обеща…\nВъншната търговия да я вземе от ръцете на спекулантите, които печелят милиони, като обърнат населението, и се хвалят, че са негови приятели, а пикаят по главата му. Той обеща да стори това. Заприказва ми за Рибентроп, когото нарече своя антипод, на когото познава много добре характера и затова той не може да го търпи…\n— Няма нищо — казвам му. — Сега, като отидеш и като видиш с какви ограничени умове хората управляват 90 милиона народ, че искат и на целия свят да се наложат, ти ще се окуражиш и ще се върнеш с по-голяма решителност да туриш в нашата държава с една шепа народ повечко ред и справедливост!\nРазговор, а царя на 16.XI.1940 г. в Стоянови\nОт 9 и 1/2 до 11 ч.\nЦарят ми описа събитията, които станаха след подписването и опита преди това да се обяви мобилизацията, а след това впечатленията си от демонстрацията.\n— Изглежда, че ги превариха — каза ми той. — Мнозина бяха още с маски.\nОписа ми поред лицата на Цанков, Мушанов, на Стойчо и пр., как са изглеждали, какво са му казали и пр. Каза ми, че унгарският дипломат изглеждал като човек, който е купил вехт автомобил за по-скъпо, като види други, който е взел нов и хубав — техният арбитраж и нашият без арбитраж… Разправи ми своите впечатления от Стефан и пр. Радваше се, че криво-ляво минало и че опасността, която щеше да избухне в нас, отиде в Румъния и Карол плати… Запитах го кога мисли да прави помилванията. Каза ми, че смята на 3 октомври. Казах му да не отлага повече и да има предвид, а не тая шарена тълпа, която го заобикаля, и тогава му заговорих, че трябва да държи за Русия, понеже тя ще бъде в бъдеще тука, а не Германия, виждах, че това никак не му изнасяше… Заговорих му за спекулата, която и без война се шири и народът ни се измъчва. Че това е срамотно. Че е грехота сега, след като се види, че Мажино не даде никакъв резултат, ние да продължаваме да заравяме милиарди в земята с укрепления на турската граница. Нека се правят къщи с тоя цимент, а не дупки по границата. Нашата армия е с настъпателен дух и няма защо да я превръщаме в къртици… и пр. Особено за народа му говорих.\nВ неговото съзнание хлябът и маслото, олиото имат друго значение, отколкото в нашето. Срамота е в София да се яде мухлясал хляб! И при това на такива цени. Няма защо да се държат арестуваните в Рибарица и там да ги карат с бой да четат молитва… Това е садизъм. Народът е основата… Той трябва да мисли за тая основа. Да не става нужда Симеончо да сяда на таралежи… Заговорихме за Симеончо и оттам за караницата му с царицата, с която на 13-и т.м. е имал една ужасна разправия… Говори ми подробности. Казах му, че тя е проводник на тия, които не го обичат, а не че тя самата не го обича и че е по-добре той лично да страда и държавата да печели, отколкото на него да му е добре, а държавата да губи. Че той не трябва да се кара с нея, а да се помъчи да й обясни, че я обича, независимо от това, как тя се държи с него, защото разбира нейното състояние. Разговорът е много интимен, отнася се до децата, личните отношения и пр. и не ми се иска да го запиша, защото може да попадне в много ръце. Бог да ги пази и им помага!\nОбеща ми да се бори със спекулата, да стори нещо за отстранението й, а също му говорих да се откаже от плана да възпитава принудително младежта и му обясних, че при сегашното състояние, когато се борят разни доктрини за надмощие в Европа, по-добре е ние да не взимаме никоя страна, а да направим синтез от всички системи болшевизъм, либерализъм, социализъм, фашизъм и др. Да не събираме на едно място и гнилото, и здравото, защото ще има реакции и лоши последици. Обясних му, че трябва да се възпитава младежта и че това може да стане без милионите разноски, и за пример му дадох какво би струвало, ако си зададат за цел да учат децата на точност и в учрежденията, а също и в целия живот на държавата. Това няма да струва нищо, ще даде отлично резултат, защото точният човек трябва да бъде съобразителен и по тоя начин нашият народ може да придобие ценни качества и пр. Той се съгласи с това и обеща да стори нещо по тоя въпрос. Говорих му държавната система как изопачава всичко в нас. Например казах му сега, че млякото струва, като го носят вкъщи, 6 лв. Ако не ти харесва, сменяш млекаря. Сега ще отварят Дирекция за млякото, ще турят директор с 10 000 лв. заплата, поддиректор с 8 помощници и пр. с 3, 5,4 и пр. хиляди и всичко това ще се трупне на млякото. Резултат — цената му ще стане 8–10 лв., ще бъде най-лошото и няма да можеш отгде да вземеш по-хубаво… Това значи в нас, в България, социална грижа и подпомагане… Той се съгласи, че това сега е така. Говорих му в тая насока доста много. Какво ще прави, негова работа…\nРазправя ми, че Симеончо не давал да целуват сестрата, която се занимавала с него.\nМайка му питала и тя ли да я не целува.\n— И ти 22.\n— Ами кого да целувам?\nДнес, 20.XI., дойде Свилен, че го изпратил царят да пита дали да се оперира от апандисит. Заведох го при учителя и там той му каза какво да прави. На излизане, понеже не целуна ръка, аз го хванах за врата и му казах на шега, но и наистина:\n— Целувай ръка, прасе такова!\nУчителят се изненада от езика и жеста ми, но ми се видя много дебелашко и неговото държане, макар че външно беше крайно учтиво. И той си каза:\n— Извинявай, аз не знаех как да направя, много се смущавам. И сега съм целия в пот.\nА навън ми каза:\n— Като тръгнахме, идеше ми да бягам, да не отивам. А той такъв кротък човек…\n— Духовете искат да бягат, не ти — казах му аз…\nСвини (кожодери), всички ще.\nСреща с царя на 29.XI.1940 г. в Стоянови\nОт 8 и 20 до 10 и 20\nБях в Чамкория и мислех да отивам на Мусала, когато ме извикаха, и се върнах на 28-и вечерта, а на сутринта отидох да се видим. Преди това бях при учителя и той ми каза няколко думи, които не си записах и сега забравих. Но най-главната мисъл бе, че на българския народ сега не трябва сила — той си я има, а трябва разумност и справедливост.\nЦарят дойде веднага, току-що бях влязъл, и веднага седнахме на разговора. Той бе по-жив и по-енергичен, кракът го не беше стегнал. Виждал беше се с някакъв германски специалист професор, който му обяснил, че от настроението се образуват и кристалите, от които идат болките, и сега си турил една котешка кожа и взимал салицил и както аз го бях посъветвал — ядел тикви и сега се чувствувал по-добре. Започнахме разговора след това за отиването му при Хитлер, защото не бях се виждал след завръщането му. Как е станало пътуването и разговорът, който е траял близо четири часа, той ми разправи доста подробно, като за някой работи ме задължи да не казвам никому за това, няма и да ги записвам, а другото само ще скицирам, доколкото може да си го спомня, че моята памет не е особено силна. Хитлер е бил мек, сърдечен, внимателен, Рибентроп напротив „зазаался“, държал се с Попов доста натискателно — поизпотил го да влезе в Тройния съюз… Хитлер е говорил за своите планове и между другото е казал, че с Молотов са се разбрали, че те от Балканския полуостров ще взимат материали, но не искат там да отиват, и аз казах, и царят потвърди, че и той има впечатление, че с това Хитлер си е дал картата на Молотов.\n— Да, той като австриец е по-откровен и доверчив — каза царят.\nИ аз мисля, че се е изказал.\n— Още повече имайте предвид — казах му — че Русия със своите 200 милиона народ и със своята болшевишка идеология няма да отстъпи мястото на едно недоносче идейно като националсоциализма да урежда света. Те правят всичко да затъне Германия по-надълбоко, за да може те да диктуват после. Самият факт, че те правят отделни и различни предложения от Русия, показва, че те действуват всеки за своя сметка — кой каквато риба хване. Затова и Хитлер иска да свърши войната с една неизхабена армия от 4 милиона души, да я има готова за всеки случай.\n— Да, и моето впечатление е такова — каза царят и продължи.\nНакратко, индиректно Хитлер го е запитал защо не влезем в пакта и царят е развил отлично тезата си, че България като неутрална по-добре задържа 24 турски и 7 гръцки дивизии, отколкото ако почне война невъоръжена, па даже и въоръжена, след толкова нещастни войни, когато народът ни не ще война, още повече, когато видя, че и без война си взе Добруджа. Хитлер му дал да разбере, че и той иска да запази нашия народ и че не би искал да навлиза във война в тоя край, но че ако му се наложи, може да мине през нас, но няма да остане тука, а ще остави всичко на България. Царят му казал, че има смисъл да влезе в тоя тристранен пакт, но ако е за мир, а странно е, че го канят за мир, а Италия отваря война. Тогава Хитлер казал, че него не питали по тоя повод. Тогава царят му казал и за писмото на Мусолини, което получил по-рано и за което Хитлер също не знаел. Царят казал, че не се е съгласил с неговото предложение, а също обърнал внимание на Хитлер да не почва война късна есен по тия места, защото Балканът си има свои особености и може да загази, както загазихме ние през 1912 година, когато нашата армия имаше ненадминат устрем, но стигна до калта на Чаталджа и затъна там; че в 1915 година в Македония с Макензен и в 1918 година с фон Щолц стана същото и пр. Хитлер е слушал внимателно.\nГоворил му е за своите световни планове, тогава аз му казах, че да се оправя светът не е работа на човеци, тя е божествена работа и че Хитлер, който по-рано казваше, че националсоциализмът не е за износ, сега иска да го налага на света. Но че това е естествен ход на нещата. Винаги една идея започва с личното, но сега имат и животните; после минава през националната форма, но силата на идеята е в нейната универсална форма. Там е силата на християнството. Та Хитлер там ще загази, ако не тури в основата една справедливост, която да засяга еднакво и тия, които влизат в тоя пакт и които не влизат — справедливостта трябва да засяга всички хора, тогава е силна и пр. Каза ми между другото, че Хитлер пожелал пак да се видят и че би искал да дойде и у нас, но за да не се претълкува нещо — той може да дойде до края на държавата и царят да прескочи пак да се видят; това той ми каза по повод на мойто настояване, че Хитлер в душата си иска мир, за да закрепи режима си и да се справи с новите препятствия. Тогава царят ми каза, че и той му говорил, че иска това, но казал, че тия лудите в Лондон не щат, че Чембърлейн или че Чърчил бил луд човек, че дядо му умрял в лудница (или баща му, забравих и пр.). Тогава аз му казах защо не пише пак едно писмо на Хитлер и на английския цар да им изтъкне, че никой няма полза от тая съсипия, че отиват толкова хора напразно, че толкова средства отиват, че с половината може да се създаде благосъстоянието на всички хора, че най-после ето, иде Рождество Христово, нека се опомнят малко и дадат мир на човеците, спокойствие на Европа. Бъди смел, му казвам. Мирът е нещо божествено и той ще ти помага. Защо да не направиш опит да спасиш хиляди живота? Най-после всеки трябва да направи едно усилие в това направление. Бог ще ти помогне. Да, това няма да бъде лошо, ми каза царят и тогава ми каза, че Хитлер искал пак да се видят.\n— Толкова по-добре. Пиши му по-рано, а ако имаш никакъв отговор от Англия, може и да се видите и пр. — на тая тема му говорих доста и той се съгласи да опита. После минахме вече на предложенията на русите, които донесъл Соболев. Най-напред го приел Филов, за да има една ориентация приблизителна. Той му прочел 12 точки, но не му ги дал. После се видял и с царя, прочел ги и нему. Царят поискал да ги проучи, като преди това възразил доста добре и на тях. Каза ми, че тоя бил инженер и доста интелигентен (но си държал устата, наплашени хора). Хитлер казал, че Молотов бил доста разбран човек и че имал възможност да си поговори повече, иначе бил компетентен и пр. В главни точки предложили са повторение на това, което било предложено през юли 1939 година за двустранен пакт, според който се иска да се сключи между България и Русия, като тя ни подпомогне със средства и материали, дава ни Западна Тракия да си я вземем и понеже Турция имала агресивни намерения, то и Източна Тракия. Ако били заплашени реално интересите на Русия, България на Проливите — България да се намеси. Има обещание, че във вътрешния ред няма да се бъркат на България — това за мене за утешение, каза ми царят, и че ако ние сме с намерение да влизаме в Тристранния пакт, препятствия няма, защото и Русия може би да влезе там. Казвам му, това е въдица да вадим ние кестените; факт, че Русия и Германия не са на един акъл по въпроса за нас; че не става нито дума за Западните покрайнини, а това показва, че те работят и със сърбите в това направление, и най-после, като мислят, че може да го кажем на германците, турили са и това, че и те ще влязат в Тристранния пакт, за да ги насърчат да вървят да си чупят по-скоро главата в Англия… за насърчение… Царят им възразил, като защитил тезата си, че ние имаме национални идеали, но че искаме да ги постигнем с мир, както вече стана с Добруджа, както прави и тая силна и голяма държава Русия, още повече че ние не сме въоръжени и главно, че изкарахме три нещастни войни и че народът не иска да воюва, и като взе Добруджа и пр. Но във всеки случай да проучим въпросите, дайте ни един препис. Преписът бил даден. Но в туй време турците, които получили уверения от Ив. Попов, че Папен не носи война, а мир, и което се потвърдило, направили едно съседско положение в смисъл не може ли да се разберем ние помежду си? Политически и ние сме на два полюса, но географски сме на едно място и защо да си разваляме съседството заради тяхната политика? Нека да се държим едни за други в течение на работите, а отвънка да се мериме всеки според работата си.\n— Това — казва царят — аз вече го знаех и когато ми говореха за турската агресивност, мълчах, защото знаех как стои работата.\nПрочете ми после проектодоговора на руското предложение. То казваше, че България не е престанала да се отнася с уважение към Русия и когато са ни канили френци и англичани да отиваме да се бием, сме отказали — 1918 година против Деникин, че искаме мир и чрез мира да постигнем идеалите си; че нямаме, понеже сме много малки, интереси към Проливите, че се много радваме, че и Русия ще влезе в Тристранния пакт, и пр… в тоя дух.\n— Колко е хубаво, като избрахме една дума, мир, за ръководство и сега навсякъде ни е отворено — каза царят.\n— Да, защото е божествена дума, тя е бъдещето на света. Още по-добре ще е, ако за вътрешната политика се даде един основен тон на правда — да се заставят полека и внимателно да влязат в тоя път. Не може да става и вътрешната политика без ръководство. Факт е, че нашата интелигенция е повече купена и отива с Германия и че народът е с Русия. Тия два фактора не са се разбрали помежду си и слава Богу, защото ще стане на наша сметка… Ние хората светци не може да направим, но както казва учителят, и дяволът трябва да се впрегне да оре. Повече от всичко трябва да бъдем българофили — да направим всичко да съгласуваме усилията на тия вътре — народ и интелигенция, да се запази мирът и единството без излишни тревоги и сътресения. Ето Румъния изживява това, което имахме ние преди 20 години. Сега трябва да се вложи повечко правда и да се постигнат хубави резултати. Един народ като нашия, който за едно разиграване с това затъмнение показа, че може да слуша и да се подчинява на нареждания, колко повече ще стори съзнателно тона, когато се отнася до храната му, до облеклата и пр. Трябва да се съберем нарочно и за това пак на една конференция специално за вътрешната политика. Инак ще стават излишни сътресения и измъчвания на народа ни, а може без тях.\nЦарят се съгласи на това, като каза:\n— Нека само да поотминат тия вълни, че ни заливат една след друга, пък ще турим едно мото и за вътрешната политика, та да тръгне, само не зная какво, а после и двамата извикахме едновременно:\n— Правдата — и се засмяхме. — Ще стане, щом и двама го казахме — почти едновременно пак рекохме, стискайки си ръцете. Той отиде да даде проекта, който бяхме попълнили тук-там с някоя дума, да го препишат и дадат на Попов да го внесе в Министерския съвет и след това да го връчат на русите. Според данните, които има царят, а днес и на мен ми казаха, че това предложение на Русия било пръснато из Ючбунар, та с това още повече се улесни задачата на нашето правителство да не го обвинят, че е нещо издало на Германия.\nКакто и да е, засега Бог помага.\nСпомних си, че царят казал на Хитлер, че Чамурия — чамур, значи кал и в късна есен там, па и из Македония, е непроходима кал и пр.\nДругото, което говорихме, не можах да си спомня, а има и неща, които обещах да си не спомням… Във всеки случай царят ми се видя по-бодър и по-самоуверен, чувствуващ по-близко помощта, която съдбата му дава в най-мъчните времена.\nДано Бог пази България, народа ни и него за по-светли дни!\nРазговор с учителя на 15.XII.1940 г.\nВ 3 и 1/2 до 4 и половина следобед\nЦарят беше изпратил два хороскопа, от които единият отделно без фигура беше на Хитлер. Прочетох обясненията на учителя и по тоя повод се почна един разговор, част от който записах:\nАстрологическите отношения (влияния) с Германия трябва да бъдат внимателни, защото те са неблагоприятни за Германия (условията). Да не влага капитал в едно нестабилно дружество. От невидимия свят дадоха в 1918 г. възможност да реформира света, тя да го организира, а тя се погрижи само за себе си — и сега дават един наполеоновски урок, който мисли само за себе си, в края на краищата фалира. Така и стана с Наполеон. Сега дадоха на Англия един добър урок, но сега се намеси пък Италия и иска да уреди пак своите работи — и това влошава положението. Хороскопът се изменя. Марс сега се отдалечава (миналата година беше най-близък със Земята!). Сега Юпитер помага на българите. Тоя начин на разглеждане хороскопите като тоя, които им са изпратени, е механически.\nII. България по никой начин не трябва да воюва. Този хороскоп предпазва да не се свързва с Германия, но в тия хороскопи са насилени фактите, както и в американските миналата година. IV. Хитлер е изменил своята задача в по-благоприятна за него смисъл. Защо английските астролози не дадоха съвети на своето правителство? Не ги слушаха или не смееха? Хитлер има английска идея. Англия желаеше да тикне Германия на изток, за да я отдалечи от Средиземно море, но русите предугадиха тая работа и искаха Англия да върне колониите на Германия.\nС тая война европейските народи си подронват авторитета и ще усилят азиатското — Япония ще иска да организира Азия и Европа може да изгуби всичките си колонии, сега това се балансира донякъде с Китай и Съединените щати. Новият ред на нещата изисква политическа и социална справедливост. Казват, че Италия е отворила войната, щото е била излъгана (с Гърция). Хитлер чувствува нещата като медиум. Така и Русия е заинтересувана и затова германски войски не могат да минат през България. Да се прилага Божият закон. България трябва да се пази, защото много личности има подкупени от Германия, Италия и Русия и може за свои изгоди да тикнат страната ни във война.\nФердинанд беше Венерин тип. Много умен трябва да бъде сега царят, той има малко жизнени сили и трябва да се пази от стълкновения.\nВие лично (за мене), аз исках и по-рано да Ви кажа да не се увличате да се свързвате с Бурбонската карма. Стефан (владиката) и той е Венерин тип, и то в лош аспект на чувствата. За Багрянов — да не бърза, може работите да се изместят, както войната за Италия, какво ще стане? Гърците са лошо икономически. Русия е намесена и Германия, която иска Средиземно море, може да слезе и на Адриатика, както е притисната сега Италия… Всички те си имат скрити карти.\nБележки към хороскопите\nХороскопите обикновено са недостатъчно пълни, понеже изчисленията и съпоставянията стават механически и в повечето случаи не се държи сметка за вторичните и третичните влияния, които, макар и по-слаби, в някои случаи имат решающо значение. Така например всичките хороскопи на Хитлер са неблагоприятни за него (особено американските миналата година, които предсказаха смъртта му), явно е, че има някои елементи на изчисления насилени или криво претълкувани. Има също някои астрономически данни, които не са вземати във внимание при астрологическите съпоставяния (например отдалечаването на планетата Марс от Земята — миналата година беше най-близо). При това Хитлер, който е медиум и има достатъчно връзки, заема съзнателно изгодна за делото му позиция, като от това отлага известни неблагоприятни за него и страната му положения, измени ги дори в благоприятни чрез съпоставяне и връзка с универсални идеи и нови задачи. Но във всеки случай Германия има да минава нещо неблагоприятно и трябва да се внимава много в отношенията и връзките с нея. Някога провидението даде възможност на Наполеон да внесе новия ред в Европа. Щом той тури личната кауза пред общата, лошите за него последици дойдоха. В 1918 година тая роля се даде на Англия. Тя тури личната си кауза пред общата — и дойде новата война. Германия засега е добре, дава урок на Англия и като мисли за себе си само, в края на краищата фалира. Но откъм Германия се намесва Италия, която иска да урежда свои лични сметки, и това изменя положението — влошава го.\nАко войната продължи извън 1941 година, временният резултат ще бъде засилване на азиатските народи в ущърб на Европа.\nЗа България — не трябва да воюва! По никой начин! Сега Юпитер помага на българите (вместо Сатурн!) и това трябва да се използува.\nЗа царя — понеже царят има малко жизнени сили, през 1941 година трябва да бъде много умен и да се пази от стълкновения.\nСаморъчен подпис: Люб. Лулчев\n17.XII.1940 г., София, Изгрева\nСреща с царя на 19.XII.1940 г. в Стоянови\nОт 8 и 1/2 до 10 и 1/2\nНа 18-и вечерта царят ми беше изпратил доста шифровани телеграми-рапорти от Берлин от аташето по печата, от Драганов — разговора му с Хитлер, който беше особено важен, и от Анкара, Виши, Рим, Лондон и пр.\nВ разговора, който е траял час и четвърт, Хитлер е настоял да влезем в пакта, за да не ни закачат русите. Той каза, че когато Молотов поискал да влязат и русите във Варна и Бургас, Хитлер го запитал, защото Молотов му казал: „Както вие влязохте в Румъния.“ — „Но нас ни поканиха, вас каниха ли ви в България?“ Молотов замълчал. Втори път го запитах след малко, казва Хитлер на Драганов, той пак не ми отговори. Когато Драганов му напомня, че ако влезем в пакта, турците ще ни нападнат, Хитлер избухва: „Няма да ви нападнат, защото аз в 24 часа може да се споразумея със Сталин и Турция да изчезне от Европа. Те няма да смеят да ви нападнат.“ По други повод Хитлер казва за Русия (от което тъкмо се потвърди това, което отдавна им казвах, че Русия и Германия не са на нож още, защото Германия разрушава буржоазния строй, но ако протегне ръка да се съюзява, Русия ще й забие ножа…): „Аз имам 100 дивизии готови, с които може да се оправя с Русия за три месеца…“ Отбелязвам тия само пасажи като по-важни, а също и думите му, че е пратил офицери в България, които да видят какво е въоръжението на българите, и след като му докладвали те, тогава щял да си каже думата…\nЦарят беше ме преварил и го заварих там. Почнахме разговорите — той на един стол, аз на канапето — напоследък аз седя на това място, което той имаше по-рано, а той седи на стола под предлог на ишиаса, но сега това вече е предлог само, но аз се правя, че не забелязвам нищо. По-рано обикновено седяхме един до друг.\nРазговорът се води главно върху вътрешното положение и външното и както обикновено за царицата, а също и за писмата, които да пише на Хитлер и английския цар за мир — това бяха главните теми, в тях се преплитаха второстепенни.\nКаза ми най-напред впечатленията си от депутатите по тронното слово.\nСпомена ми за някои, с които е разменил някои думи — похвали ми Сотир Янев, ломски един, варненски, Симеонов, Златния телец и пр.\nКаза ми, че Статев си оправил мерника, и пр., и пр.\nПо външните въпроси остана да се печели време, като за целта най-напред да отиде Филов уж на лечение и да се види с Рибентроп и & и после, ако няма полза, да се смени министър Попов с Драганов или с други, но не Кьосето и пр.; да се спечели време до пролет, па там — каквото даде Господ. По вътрешната политика аз си настоях да се вземе външната търговия от държавата, а във вътрешната точно да се определи печалбата, защото сега държавата прави преговорите, а печалбите ги взимат частни лица, и то не производителите, а лъвският пай отива в ръцете на посредниците. После му заговорих пак за писмото до Хитлер и до английския крал за мир в името на човещината, в името на Христа, в името на бъдещето, което иска да си има хора и средства, защото, ако останат само развалини и без средства, ще дойде социалната революция и ще изгубят всичко тия, които не искат сега малко да дадат…\nНа Хитлер да каже, че средствата ще са нужни за творчеството на новия ред и пр. Той каза, че ще си помисли, но аз настоявах за Коледа да стори това, че все ще се намерят някои да му благодарят, защото и едните, и другите им се иска мир, но не щат да се унижат да го поискат, а какво има, ако той хвърли мост. Колебае се, защото го е страх, че ще го изложат…\n— Мисля, че ще принесете полза на света, но щом се колебаете, то ще стане и без Вас, ще изгубите само една сгодна позиция за бъдещето, защото поне едната страна ще си каже: „Хубаво ни казваше, ако бяхме го послушали…“\nКолебае се, защото го е страх, че ще го изложат и ще мислят, че има някакви предложения, скрити от другата страна, и ще станат нежелателни работи. Особено се страхува, че англичаните ще го изложат…\n— Ще си помисля — каза царят и минахме на други теми, а после за царицата, за която обича да ми говори с много подробности. Изучих чрез нея поне добре италианците.\n— Е, както виждаш, пак има полза. Търпение — казвам му, — всичко ще си дойде на своето място и време — само търпение!\nТой ми разправи, че пораженията са я направили малко по-мека сега и пр., и пр. подробности, които не ми се иска да записвам, защото са интимни работи. Във всеки случай виждам, че я обича, ревнува, макар че крие това и че му се иска да приказва за нея повече и че тя е самостоятелен характер, който не иска да се подчини лесно — упорита е от черногорското в нея. Във всеки случай той е бодър сега и не се поддава на мъчнотиите, които се подават от много страни, а това е по-важно, макар че русите заливат с бележки нашите улици.\nКазах му да се отговори на второто тяхно предложение и той обеща това.\nДругото не записвам, защото не мога да си го спомня сега в момента.\nПосле се върнах и се видях с учителя. Преди да отида сутринта при царя, аз се видях с учителя и му прочетох рапорта от разговора с (царя) Хитлер и Драганов. Учителят слушаше внимателно и ми каза, че 25% е само вярно.\n— Не са те, които ще решават да се не бърза, а циреят да узрее, тогава по-лесно се изцежда гноя, а ако бързаме, може да усложним нещо. Има сега човешко и божествено, които работят заедно в народите навсякъде…\nСлед връщането се разговаряхме с учителя около час и нещо и отчасти някои неща отбелязах.\nГермания не свършва въпроса с Дарданелите, защото ги държа като разменна монета, ако се разбере с Русия за нея, ако е за Англия — също… Англичаните са практични, Гърция сега само ще се изложи — Англия я тури на топа на устата… Сега с войната се събуждат съзнанията. Сега се иска повече ум, отколкото сила. България няма защо да чака да гледа, като се борят два вълка, кой ще победи… Една крива постъпка може леко да се оправи отначало, после вече мъчно. В Русия трябва да се даде свобода. И там ще се отвори, ще дадат по-голяма свобода и ще се оправят работите. Русия можеше да въздействува на Гърция. Сега тия несполуки на Италия ще я направят по-умерена в своите искания към Гърция. Войната започна две години по-рано, но и ще свърши по-скоро и ще остане и за бъдеще да доуреждат. Така ще спечели Япония и Китай повече от другите. Англия се застъпя за Китай сега. Китай сега спи, но като го събудят, той е много войнствен, те са затворен народ, а японците подражателен, китайците са наблюдателни, а японците подражателни.\nПриложеното писмо е от Христо Стоянов, бивш министър, препратено ми от Недялко Атанасов. Подобни сведения се получиха от много други места. Може би и Вие ги имате вече, а може и на Вас да са представени (като на Хитлер!) „подсладени“, затова мисля, че не ще е излишно да го прочетете и Вие.\nКойто работи, може и да сбърка нещо. Не е там бедата. Но ако остави грешките без внимание и поправки? Нека благодарим на провидението, че ни даде достатъчно време да можем да видим, поправим и премахнем тия, които не са на местата си. Но ако не се стори това навреме, тогава ние ще заслужим съдбата си. Бог да ни е на помощ!\n21.XII.1940 г., София, Изгрева\nОт тоя род има и други работи, но предпочитам да Ви кажа устно.\nЗа гоненията и политическите престъпници.\nРазговор с учителя на 25.XII.1940 г.\nОт 3 и 1/2 до 4 и 1/4 следобед\nЗаписах само някои части от разговора, и то откъслечно. Говорих и за по икономическото положение на държавата и пр. Той беше казал да отида и предполагам беше за уволнението на Методи от Багрянов, но понеже той не ми заприказва, и аз не отворих дума за това.\nПриказвахме за закона за евреите и сектите. Учителят каза:\n— Разумни и справедливи да бъдат със закона. Царят да се забави, да го не санкционира веднага. Разправят, че сега англичани, като хванат германци авиатори, преливат им еврейска кръв. Сега, понеже иде законът за възмездието, те повече гонят евреите. Но евреите избавиха ли се от закона за божествената справедливост?\nНе взимай никаква страна (това за мене), никой не знае плановете на Русия. Ако Русия не вземе Дарданелите, и България не може да вземе Мидия — Енос. Англичаните ще дадат Дарданелите. Англия ще види, че славянството е най-малкият й враг. Духът на Германия е жесток — никакво писмо не може да дойде от Германия. Германците ще търсят път на споразумение. Русите сега се приготовляват. Те видяха какво им липсва. Като отслабнат големите, ще минат на компромис и малките народи ще бъдат по-добре. Българите ще бъдат последните, които ще гонят евреите. Българските евреи в… да ги не… нека се приложи законът в най-малката си форма — има смекчающи условия и в природата.\nЗапитах го за Америка.\n— Ако войната не върви, ще дойде финансовата криза в Америка. Америка до Англия използува я. Англия минава страшни изпитания. Съзнанието на народа ще се повдигне. Българите няма какво да влязат в техните…\nКато му обърнах внимание на дезорганизацията, той каза:\n— Германците си имат свой план, като в Румъния — да станат необходими после като организатори. Англия предлага на Русия, и Германия предлага. Бият се и преговарят, и си предлагат, и се заплашват. Политическа престрелка правят всички.\nКогато му заговорих за това, че някога не съм разбирал как хората не са приели Христа, а сега ги виждам, че всеки си е зает от своето и много малко мислят за божественото, той тогава ми каза:\n— Организмът не е здрав и затова не може да се ползува от хубава храна, защото сега не търси божественото, а се храни с човешкото… от невидимия свят. Целият свят е обсаден сега от невидимите. Зависи… да направи хубава работа. Турция сега кротува, всички държави са сега заети и ние сме свободни. Врагове искат да тикнат сърби и българи във фалшива насока.\n Мот, английски дипломат.\n В текста е написано „20.X.“. — Б.съст.\n Тук е прекъснат текстът. — Б.съст.\n А. А. Соболев, съветски дипломат. През ноември 1940 г. връчва на българското правителство предложение за българо-съветски пакт. В подкрепа на предложението се провежда известната „Соболева акция“.\n В оригинала е „Италия“. — Б.съст.\n Христо Стоянов, деец на БЗНС, министър на железниците (1923), през 30-те години преминава в БЗНС — „Пладне“.\n Така е в текста. — Б.съст.


Как да обичаме родителите си? - Светла Трифонова - психотерапевт и хипнотерапевт\nКак да обичаме родителите си?\n„Чрез прошката ще позная моята невинност.“\nМного хора са имали в миналото си преживявания, когато им се е искало родителите да ги обгрижват и обичат повече. Някои носят белезите от нанесени травми до ден днешен. Събитията, причинили травмите, биха могли да изглеждат непростими и егото да се вкопчи завинаги в болката и страха.\nКак да преобразуваме болката и страховете си? Как да обичаме родителите си дори ако не сме получавали нужната ни обич от тях?\nДа простим на нашите родители.\nПонякога белезите от болката са толкова големи, че не можем да си представим някога да простим и да забравим, да обичаме родителите си и да се свързваме само през чувството на благодарност към тях.\nОт нас зависи да направим избор – да останем в болката и страха или да преработим тези чувства.\nЕдно упражнение за преработване на чувствата на страх и болка в любящо и приемащо чувство на обич е следното: ПИСМО ДО МАЙКАТА и ПИСМО ДО БАЩАТА.\nВземете лист хартия и започнете да пишете писмо до майката. Намерете това време и свободно пространство само за вас и усетете чувствата си. Ако ви е трудно, може да започнете с обръщение и да продължите в примерния текст по долу:\nТова, което искам да ти кажа, е……\nВинаги съм искал(а) да чуя от теб………..\nКогато ти ми каза…, аз се почувствах……\nКогато ти направи………….., аз се почувствах…..\nАз съм отговорен (отговорна) за…………….., ти си отговорна за……..\nПрощавам ти за….\nПрости ми за….\nБлагодаря ти. Обичам те.\nОставете свободно да се лее мисълта ви и изливайте чувствата си.\nСлед това може да скъсате писмото или да помислите как да го съхраните. Не е нужно да го изпращате на вашата майка, но ако чувствате, че можете (искате) да го направите, постъпете както го усещате.\nКато минат няколко дни, може да направите същото и с бащата – да напишете и на него писмо.\nДори да са починали родителите или някой от родителите, дори да не познавате майка си или баща си – напишете какво мислите, но най-вече – какво чувствате.\nИзцелението започва веднага, не е нужно другият да откликва, това е претенция на егото. Достатъчно е само вие да притежавате силата в себе си да излекувате всички взаимоотношения в живота си. Въпрос на избор е.\nПетте травми.Как да бъда себе си?


Заглавие: BRAVO №41 Сря Окт 01, 2008 2:47 pm\nТъмната страна на успеха!\nНе всичко е злато и блясък. Токио Хотел също така са доста изтормозени от звездният си живот....\nОт три години те са под постоянно наблюдение. Дали на почивка на Малдивите, разходка в Париж или пред всеки един хотел в света. Където и да останат Бил (19), Том (19), Густав (20) и Георг (21), папараците не са далеч и светлините от фотоапарати следват момчетата. Не винаги се наслаждават, споделят пред БРАВО....\nБРАВО: Какво мразите в живота си на звезди?\nБил: Позитивните неща са повече. Но мразя, когато нямаме лично пространство. И най-лошото нещо са папараците.\nТом: За нас е важно да опазим живота на приятелите и семейството ни. Те нямат нищо общо с нашата професия. Ако сме с тях, това е лошо за нас, особено когато папараците са наблизо.\nБил: Наистина трябва да си доста злобен човек за да си папарак. Мразя ги.\nБРАВО: Вие имате късмет тук в Германия – папараците са безобидни...\nТом: Това е истина. В другите страни е по-сложно. Във Франция и Америка папараците са много досадни.\nБРАВО: Какво ви тормози?\nБил: Понякога, всичко е твърде прекалено за мен. Тогава си лежа в леглото и мисля: “Не мога вече!” Тогава просто не мога да се изправя, не мога да се усмихвам на фото сесии или да вдъхновявам хората. Чувствам, че някой трябва да ми помогне, защото не се чувствам уверен в себе си и трябва да си почина.\nТом: Понякога имам носталгия към дома...\nГеорг: Когато съм дълго на път ми липсва семейството ми. И тогава понякога съм в лошо настроение.\nБил: Често тъгувам. Когато съм далеч от вкъщи е просто ужасно. Тогава ми липсва ужасно много Германия. Също съм много тъжен, когато съм сам в хотелската си стая. Колкото и да обичам да съм на път с бандата, в хотелската си стая съм доста сантиментален, дори не мога да кажа точно защо. Тогава искам да съм в собственото си легло. Том никога не би си признал, но знам, че понякога и той е доста тъжен и то много късно вечер, когато всичките му приятели са си отишли и той е сам в стаята си.\nТом: Всъщност ми липсва много и немската тоалетната хартия. (смее се) Дори на края на света, ще очакваме да се приберем вкъщи....\nБРАВО: Трябва да живеете с много скандали и слухове. Как се справяте с това?\nБил: Ние знаем за повечето неща, че ще бъдат такива. Когато вечеряме в някой клуб знаем какво ще има на сутринта във вестниците: “Тийнейджъри пият алкохол. Как могат да бъдат пример за подражание?”\nТом: Или нещо като: “Том e сам на маса – изоставил ли е бандата?”, е много популярно.\nГустав: Или пък: “Бил изглежда тъжен – дали е в депресия?”.\nТом: За всичко, което хората пишат, а дори не ни познават лично, изобщо не ми пука. Но, ако се отнася до нашето семейството, това вече не е добре!\nБРАВО: Имаше история за вашият дядо, който стрелял навсякъде....\nБил: Най-смешното нещо е, че това не е нашият дядо. Ние дори не познавахме този човек...\nТом: Точно над 20 000 случая. Всеки казва, че сме свързани с него.\nБил: Както в училище. Тогава изведнъж станахме гаджета на всички момичета и съучениците ни станаха най-добрите ни приятели. Също така дължах на всички по 20 евро...\nснимка 2 xD\nЗаглавие: Re: BRAVO №41 Чет Окт 02, 2008 2:24 pm\nаз отдавна искам да се върнат в Германия стига са работили бе не може ли и за тях малко почивка аз ми стига училището пък представям си на тях какво им е по цял ден концерти фото сесии интервюта звукозаписи, а и тези шибани папараци ама Том и той с неговата тоалетна хартия а за снимките супер са даже и Георг е излязъл добре


Блогът на Хранислав :: Гоце отклонил човек от алкохолизма\n- рискуващ да изгори в буйните пламъци на своята необятна любов към българския народ\n- смятащ хората за изваяни по негов собствен духовен образ и вярващ безгранично в добрата им природа\n- олицетворение на вярата и възторга, които му помагат да се съвземе и след най – жестоките изпитания\n- завладяващ човешките души с очарованието на своята откровеност, изписана в светлия му поглед\nДелчев и Даме Груев (https://hranislav.blog.bg/history/2020/12/26/.1741552) били идеални съработници въпреки, а може би и поради различията в характерите им. За тяхното сътрудничество в името на голямата цел Силянов пише: „Мъчно би могъл да си представи човек по – щастливо съчетание на две души, тъй сродни по благородството на своите пориви и по концепции и толкова различни по индивидуални качества и по темперамент.”\nЦитирам любопитен разказ за живота на Гоце обрисуващ по чудесен начин отдадеността му на святото освободително дело и способността му да въздейства на околните. Историята е разказана от М. Макдермот в книгата и „Свобода или смърт. Биография на Гоце Делчев” (стр. 87-88), изд. „Наука и изкуство”, 1979 г.\n„Хората действително откликвали на всепоглъщащата любов и ентусиазъм на Гоце. Той умеел да изтръгва най – доброто от всеки, имал търпение да упорствува дори с най – отчаяните случаи. Такъв бил например случаят с един обущар на име Спиро Келеманов, който узнал за нелегалната дейност в града* и със сълзи на очи молел да го приемат за член на организацията. Даме категорично отказвал да го приемат, тъй като този човек бил известен пияница, но Гоце, макар и да се съгласил, че пияниците са неприемлив риск за сигурността, решил да се заеме с него и да го поправи. Всяка вечер, когато Спиро се готвел да затвори дюкяна си, Гоце се отбивал при него и разговаряли или пък го извеждал на разходка, за да не се изкуши да се отбие в някоя кръчма. След това Гоце го изпровождал до дома му, като поръчвал на домашните му да не го пускат да излиза или да пие в къщи.\nСлед десетина дни Спиро започнал да посещава Гоце по свое собствено усмотрение и след това да се прибира направо в къщи. След един месец промяната в него изглеждала толкова трайна, че дори Даме се примирил и Спиро бил приет в организацията. Спиро никога не се върнал към старите си навици и станал ценен революционер, на когото можело напълно да се разчита.”\nСродна публикация: "За Гоце Делчев" (https://hranislav.blog.bg/history/2020/12/18/za-goce-delchev.1740444 .)\nБел. на Х.Х.:\nТагове: България, Македония, смърт, Гоце, Одринска, отклонил, свобода, революционер, Тракия, история, пияница, делчев, ВМОРО, макдермот,\nСлучка от живота на Даме Груев


Къванч Татлъту набеден в изневяра - Retro.bg\nЛюбопитно 2 апр. 2020, 13:15\nНов скандал гръмна покрай Къванч Татлъту. Турските журналисти заподозряха актьора в прелюбодеяние. Клюката, че турският Брад Пит изневерява на съпругата си Башак, нажежи страстите в южната ни съседка.\nКакто е известно, извън успешните роли в телевизионни сериали и игрални филми актьорът често се снима и в реклами. През последните години той е лице на компанията „Mavi Jeans“. Тъкмо по време на работа с модната марка през 2013 г. Къванч Татлъту снима фотосесия със синеоката португалска красавица Сара Сампайо, а след това двамата станаха гаджета. Но тогава Къванч беше ерген, а през 2016 г. се ожени за Башак Дезер. Една година преди това Сара Сампайо пък вече бе в любовна афера с милиардера Оливър Рипли. Сега обаче турските медии набедиха Татлъту, че е подновил интимните си отношения с португалката и двамата отново са във връзка, но този път извънбрачна за актьора.\nКъванч и Сара са се срещали в хотели в чужбина. Феновете на актьора не вярват в предателството му и според тях всичко това е измислено, за да се опетни името му. Къванч Татлъту направил изявление по повод неговата така наречена измяна, съобщава вестник „Haber“. Ето какво казва актьорът: „Аз наблюдавам внимателно събитията, които се случват в последно време. Вие имате право да критикувате моята работа, моята актьорска игра. Обаче новините, които засягат моето семейство, разпространяващи се в последните дни, нарушават моите права и неприкосновеността на личния ми живот.“ С тези думи той нито потвърждава, нито отрича клюката.


От служебно правителство към служебен президент - Фактор\nОт служебно правителство към служебен президент\nРадев за пореден път доказа, че няма собствена преценка и е зависим от вятъра на национолистически настроения и примитивния популизъм\nРаботейки в известен период от живота си за държавата съм изградил рефлекс на уважение към институциите, без значение кой ги оглавява.\nТака и със сегашния български президент. Полагат му се сто дни на задължително уважение - нещо като мораториум върху критиката. Положих усилия в предизборната кампания за президент да изразя становище и убедя избирателите, че сляпото доверие на принципа на отрицание на познатото и избор на непознатото не ражда нищо добро. Красиво е да облечеш\nнадеждата си в генералска униформа,\nно публичното управление е ясна, дори скучна в познанието за това - кое е добра и лоша практика. Не е нужно да сте пророк за да разберете, че няма достатъчно убедителни доказателства, че Румен Радев притежава качествата да бъде успешен държавен глава.\nПоследното му обръщение към нацията трудно може да промени това мнение.\nПо време на кампанията още не знаех всички детайли около схемата на Решетников, която е уточнена по време на посещението му в края на месец февруари при срещи с лидери на всички големи партии и у нас, без десните. Първата част от руския план, както разбрах в последствие, е била смяната на Плевнелиев с приятелски настроен към Москва президент. Достатъчно ми бе да зная, че оставката на генерала през месец юли като шеф на ВВС не е импровизация, а договорена част от план, в който той играе основна роля.\nАко ме питате защо един достоен генерал от българските ВВС няма право да стане държавен глава - отговорът не е сложен? Да, той има това право, просто ние нямаме право да го избираме на сляпо, без да знаем неговите обвързаности, задкулисието или втория план, включително участието му в плановета за смяна на прозападното управление на страната с някакъв хибрид на западност с\nприемливо за Москва лице\nТова последното, в условията на остра конфронтация между Запада и Кремъл, означава със сигурност , че ще губим доверие и на Изток и на Запад. От едните, защото няма да им дадем това което желаят, а другите защото няма да се задоволят с това, което ще им дадем като политика с гръбнак и лице.\nСлужебното правителство само усили някои черти от политическия и управленски профил на президента Радев. В много отношение критиките към служебното правителство са огледално отражение на качествата на личната преценката на президента и управленския процес в президентската администрация. С това ще трябва да свикваме, ако не премине границата на търпението ни.\nСамият избор на служебен кабинет доказа, че Радев няма добра собствена ценностна база извън школуваната в армията и разчита на жокери - подсказки, които идват или от политическите му ментори или случайни партньори. Това е нормално с оглед на миналото му, но не е нормално за кандидат за най-високата позиция в държавата. Можем да разбираме ситуацията, в която е попаднал, но не и да го оправдаваме с надеждата, че един ден президентът ще се научи как да президентства. Ученето е преди избора. Никой не е длъжен да се задоволява с по-малко от човека, който упражнява най-високия пост в държавата.\nИзборът на служебното правителство бе предшестван от избор на президентската администрация и там проблемите бяха само загатнати. Далеч съм от мисълта да давам обобщена оценка, но е факт, че ключови членове на администрацията вече показаха относителността на своята ценност - едни напуснаха избирайки партийна писта и депутатско развитие, реакциите на другите ги освидетелствува като "случайно" попаднали "на високо".\nВ резултат имаме поредица от откровени гафове или субоптимални решения, които принуждават политиците масово да се разграничават от президента и служебното правителство. Буквално всички политически партии, с изключение на националистите, отказват да споделят отговорността по казуса с уседналостта и последната законодателната инициатива.\nИзискването към гласуващите да са живели през последните три месеца преди изборите в България е по-военному тромав и нескопосан опит, който няма как да не падне още при първия допир с Народното събрание. Тревожен е уклонът да се въвеждат всякакви допълнителни критерии, с които изборите да се управляват ръчно в изгода на властимащите и техните конюнктурни интереси.\nКъм тази категория административен произвол спада и изискването за попълване на декларации на български език, което не е нищо друго освен езиков ценз.\nОще по-тревожно е предложението главният прокурор да може да иска от ЦИК да бъдат заличени партии и коалиции, които нарушават забраната за агитация на работни места. Ето Ви готов\nръжен в ръцете на най-независимата и недосегаема институция у нас,\nчрез която можете да промените всеки избор и всяка политика.\nАмбициите на Радев да законотвори се разбиват в липсата на опит и на добро познаване на технологията на публичното управление. Формално положителните промени, които се предлагат през Закона за вероизповеданията, с които се налагат забрани за външни и анонимни дарения към религиозни институции у нас, не решават проблема с чуждото финансиране на българските мюсюлмани. Решава го адекватна алтернатива намеса на българската държавата при финансиране на религиозното образование, за да бъдем сигурни, че нашите имами нямат чужди зависимости, нито местни от партии.\nОще по-трагикомичен е злополучният опит с премахването на двойното гражданство, което вече звучи по-обтекаемо от първоначалния вариант, като забрана за злоупотреба с двойно гражданство.\nМного по-просто щеше да бъде, ако държавният глава беше предложил един закон анти-ДОСТ и нещата щяха да станат ясни и прости.\nНе е проблемът в това, че президентът няма право на пряка законодателна инициатива, защото това би представлявало конфликт на интерес при упражняване на правото му на вето.\nВсеки президент има пълно право да изразява мнение по важни въпроси на общественото развитие, в това число и по темите, които касаят избирателните права и тяхната регламентация. Това, което той, обаче няма никакво право да прави е да се превръща в политически\nзапалянко или байрактар на агитката\nна националистите - които блокираха граници и храбро и с "риск за живота" преграждаха с телата си пътя на бабите от Турция към избирателните секции у нас.\nВ обръщението си президентът за пореден път доказа, че няма собствена преценка и е зависим от вятъра на национолистически настроения и примитивния популизъм. Само човек тотално лишен от чувство за историческа мяра и правдивост може да извлече едностранна оценка за намеса от страна на Турция и да си затвори очите пред годините на подобна намеса, но в полза на ДПС.\nОще по-абсурдна и непростима за държавен глава, призван да брани националната сигурност, е да си затваря очите пред грубата намеса на Русия в поредица от избори у нас, като се започне от хакерските атаки, през намесата на генерал Решетников или инструкциите, връчени на лидера на БСП.\nДостатъчно е да прочете резултатите от изследването "Антидемократичната пропаганда в България: информационни сайтове и печатни медии", което обхваща периода от 1 май 2016 - 31 март 2017 година. Именно в този период действа руския план за хибридна операция и смяна на прозападния елит, който изглежда успя само в частта президент.\nВ известен смисъл съм Ви признателен, че направихте публично достояние плановете на задкулисието за ограничаване на правата и свободите на българските граждани. Вече не им стига да ограничават броя на секциите в чужбина, да създават пречки пред машинното и електронно гласуване, да въвеждат всякакви допълнителни пречки и бариери, които пряко противоречат на конституционно гарантираното право. Задкулисието има нужда от тотален контрол, за да съизмери собствените си ресурси за влияние и контрол с мащаба на избирателното тяло.\nКак така повече от 25 години, господин президент, не забелязахте опасността от\nвлиянието на Турция у нас през ДПС,\nнамесата на чуждата държава през имамите и контрабандата на цигари, която турските власти пропускаха в угода на кръговете на Кой?, а сега изведнъж трите процента на ДОСТ Ви изкараха от равновесие. Разполагайки се отвъд границата на конституционните Ви пълномощия, в някакъв нескопосан опит за законотворчество, чиято посредственост и вреда се откроиха, Вие се опитахте да се прикриете зад служебното министерство на правосъдието.\nНационалната сигурност страда най-много от неумели и неразчетени действия на хората по върховете. Тъй като имате значителни правомощия, отговорността Ви да разполагате подконтролните ресурси на държавата в рамките на споделени от обществото цели и интереси на националната сигурност, не може да бъде прикрита или заметена от текуща политическа гламура.\nЗа това се предполага много пъти да мерите преди да режете.\nПървото Ви голямо изпитание със служебно правителство бе откровен неуспех. Дано се поучите.\nЛачени цървули / Илиян Василев, Румен Радев, обръщение на президента, закон зауседналостта, ДОСТ, гласуването в чужбина, Решетников, намеса на Труция, Русия, хибридна война, руска пропаганда


masterHAUS парти с Weber или как да избегнете хаоса в ремонтите ⋆ MASTERHAUS\nНачало / Новини / Томболи и Акции / masterHAUS парти с Weber или как да избегнете хаоса в ремонтите\nНа 29 септември 2018 г., събота, в магазин МASTERHAUS в гр. Бургас, ще се проведе първото masterHAUS парти с Weber. Ремонтите винаги са свързани с много въпроси и дълго търсене и разпитване на приятели. Затова основната идея на организаторите от Weber България и МASTERHAUS, е събитието да запознае и ориентира клиентите за тънкостите в домашните ремонти. Така те ще се чувстват сигурни и подготвени за всичко, свързано със строителните дейности. Наред със забавленията, част от едно истинско парти, всеки ще може да получи насоки за кандидатстване по програмите за саниране – винаги важен въпрос в обсъжданията на една етажна собственост.\nВлади Караджов, специалният гост на събитието, също ще се включи, за да представи важните детайли, нужни при започването на ремонт. Влади ще участва в активностите през цялото време - пригответе апаратите и бъдете готови да се снимате с него!\nТочно в 10.00 часа, на 29 септември експертите в строителството от Weber България и консултантите на бургаския строителен хипермаркет, ще посрещнат гостите на мащабното парти. Посетителите ще могат да посетят всяка една от четирите зони, в която ще намерят полезна информация, ще получат съвети от специалисти и дори ще направят консултация на място с Weber за ремонта на своя дом.\nСпециалната зона за мъжете ще им помогне да навлязат в дебрите на основните ремонтни дейности, а после да изненадат своите майстори със знания. За дамите са предвидени съвети за различните цветове и текстури, като така те ще имат нови вдъхновяващи идеи как да направят атмосферата в дома си уникална. Много смях и забавления очакват малките строители в зоната за деца. Аниматори ще се грижат за доброто им настроение, а самите малчугани ще могат да нарисуват своя проект за мечтаната къща.\nИзненадите на организаторите са много – награди, състезания, специални промоционални продукти със световната марка Weber са само част от активностите, заложени в програмата. Повече информация можете да намерите на facebook страницата на събитието или на корпоративните страници на bg.weber и masterhaus.bg.


Monitor.bG :: Убитата Милена ухажвана с есемеси от колега\nНачало → Крими → Убитата Милена ухажвана с есемеси от колега\nСпоред снимките в социалните мрежи двамата млади са били щастливи и влюбени, като по Коледа Илиян дори е подарил пръстен с предложение за брак на любимата си\nПо калъфа на ножа – ДНК на жертвата и убиеца\nЕли Крумова - сряда, 11-01-2017 - 08:35\nИлиян прочел любовните съобщения и побеснял, наръгал годеницата си в миг на лудост\nУбитата от годеника си в пловдивското село Куртово Конаре Илиян Рангелов - Милена Динова, е била ухажвана от свой колега. Той много е харесвал момичето и често й е пишел любовни есемеси. Текстовите съобщения, на които е назначена техническа експертиза, били повече от невинни, но когато Илиян ги прочел, полудял от ревност. Именно това е причината, в момент на лудост, Илиян да грабне един от ножовете в дома си, който стоял в калъф в шкаф, да настигне през нощта годеницата си и с един удар в гърдите да я наръга. Жестокото и безсмислено убийство потресе в дните преди Нова година тихото и спокойно селце край Пловдив. Никой от жителите му не искаше да повярва, че случилото се е факт и че виновник за смъртта на младата и красива жена е нейният най-близък и любим човек.\nЕсемесите, които във фаталната вечер били прочетени от Илиян, били наистина безобидни. Колегата на Милена й е пишел колко е красива и колко много я харесва. Това обаче се оказало достатъчно, за да провокира безумната ревност на Илиян. От своя страна той също не бил домошар и на свой ред давал поводи за ревност у Милена. „Ако някой е изневерявал, това е бил Илиян. Милена не е имала друг приятел, но той я ревнувал много”, са категорични разследващите. Във фаталната вечер двамата се скарали люто, тъй като младият мъж бил сам на кръчма. Това явно дразнело годеницата му. Тя пък трябвало да застъпи нощна смяна на работата си в месопреработвателно предприятие в съседното Ново село. Имала уговорка с трима свои колеги - братът на кмета на Куртово Конаре Иван Пиринов – Костадин Пиринов, първия му братовчед Георги Пиринов, както и Димитър Димитров и Иван Буров, да пътуват към съседното село в една кола. Автомобилът бил шофиран от Костадин, който в 11,40 часа на 28 декември изпратил стреличка по телефона на Милена. Това бил знакът тя да се обува и да излиза на съседна до дома й пресечка на ул. „Шеста”, откъдето Костадин щял да я вземе с колата. При позвъняването му Милена затворила телефона и шофьорът останал с впечатлението, че уговорката е налице. В следващите около 5 минути, той минал с колата си и взел от домовете им другите три момчета, след което отишъл на уговореното място да чака Милена. Тя обаче не се появила и колегите й се притеснили да не би да се е успала. Костадин завъртял колата към ул. „32-ра”, където Милена живеела с Илиян в дома на неговата баба Ивана. На ъгъла на улицата, на около 20 метра от входната врата на дома й, момчетата се натъкнали на окървавеното й тяло на земята. Милена била още топла, което означавало, че убийството вероятно е било извършено минути преди Костадин и колегите му да минат с колата оттам.\nЗаклаха мъж след пиянски запой в петричко село


Десет народни трика срещу болежките\nот Марица вест. 05.06.2019 | 22:45 1036 прегледа 0\nСъществуват изпитани методи, които могат да ви помогнат да се отървете от болката, ако не искате да приемате лекарства или просто не разполагате с такива. Ето 10 трика за облекчаване на болежки от различно естество:\n1. Яжте черен шоколад, за да успокоите възпаленото гърло\nСпоред учени шоколадът може да потисне кашлицата и да облекчи болките в гърлото дори по-добре от конвенционалните средства за лечение.\nЛекото главоболие и тежката мигрена могат да бъдат причинени от дехидратация. Неравномерният баланс на течности и електролити в тялото не позволява на системите да функционират правилно.\nКуркумата, подправка, която е доста популярна в Азия, намира широко приложение в алтернативната медицина благодарение на противовъзпалителните свойства на компонента, съдържащ се в нея - куркумин. Някои проучвания сравняват това вещество с конвенционалните лекарства и установяват, че то е също толкова добро за облекчаване на болката, колкото ибупрофена.\nРазтягането помага за освобождаване на напрежението в мускулите, поддържащи гръбнака и подобрява диапазона на движенията и общата физическа мобилност.\nЕтеричните масла имат релаксиращ и успокояващ ефект. Ето защо могат да се използват за облекчаване на главоболие, причинено от стрес и тревожност.\n6. Пийте ментов чай, за да облекчите зъбобола\nМентата има обезболяващи свойства. Те помагат за насърчаване на релаксацията и облекчаване на болката. Нещо повече, ментолът, съдържащ се в ментата, има антибактериален ефект.\n7. Вани с английска сол срещу ставните болки\nАнглийската сол е богата на магнезий, който регулира над 300 ензима в организма и подобрява работата на системите. Освен това елиминира токсините и намалява стреса и възпалението.\nФизическата активност като упражнения или разходи освобождават ендорфини и химикали в мозъка, които намаляват болката. Освен това ендорфините насърчават имунитета и предизвикват чувство на еуфория.\n9. Бананът облекчава стомашните болки\nБананите са богати на калий и витамин B6, които облекчават мускулните спазми и предпазват от задържане на вода и чувство на подуване.\n10. Прилагайте топли компреси, за да се отървете от спазмите Топлината насърчава отпускането на мускулите, намалява болката и облекчава дискомфорта.


За изтегляне на игри Jurassic Dino Assault 1.3.3 за Android\nПо това време на динозаврите представляват голяма опасност за човечеството, така че трябва да ги унищожи, в името на оцеляването на местните видове! Играта е много забавна, тя отиде в началото на април, но вече е получил награда от издател PlayHub, те го наричат най-добрата игра за динозаврите! Но вие не сте сами, е все още огромен брой играчи от целия свят ще дойде за този път, за да ви помогне и да убие колкото се може повече динозаври.\nКато цяло, играта е съвсем различна отлично изпълнена стратегически план, който включва компетентно защитни елементи, което не е толкова често, вие ще чакате игри в този жанр! В действителност, тази игра напомня на всички жанр "отбранителна кула", но динозаврите са си вършат работата, те наистина се на играта на ново ниво на интерес и вълнение. Не мислете, че просто ще играе, играта е доста сложна и е готов да ви държат заети за много часове повече, вие бързо пристрастен към процеса и незабавно да свикна с него!\nУдобства Jurassic Dino Assault:\nпосети различни места, и няма да има тъмни гори и долини с магма, всеки етап ще се простират една четвърт сто нива\nще намерите 24 вида динозаври и опасните босове на няколко нива\nНякои динозаври са облечени в доспехи!\nсе изправи срещу врага ще ви помогне 26 вида укрепления\nвсяка кула може да изпомпва, така че тя да стане още по-смъртоносен\nГлътни специални умения, те ще ви помогнат в трудни времена\nизтегляне Jurassic Dino Assault 1.3.3\nверсия 1.3.3 (1003003)\nДата на качване 2015-12-09 07:39\nВсички приложения Chilican.com за mob-core.com


Декларирането с ПИК става най-лесно и бързо :: Черноморски фар - новини от Бургас и региона\n17-01-2019 1120 0 TразмерT\nНад 65 хиляди бургазлии вече притежават и се възползват от възможностите на Персоналния идентификационен код. Това заяви директорът на дирекция „Обслужване“ в ТД на НАП Бургас Сияна Димитрова. В допълнение заместник териториалният директор на НАП Бургас Стефан Илчев посочи, че очакванията на приходното ведомство в морския град са за по-малко лични срещи с клиентите през 2019 г. именно заради електронните услуги, които Агенцията предлага предимно чрез персоналния идентификационен код.\nНа пресконференция по повод започналата данъчна кампания, от териториалната дирекция на Националната агенция за приходите в Бургас препоръчаха физическите лица да подават годишните си данъчни декларации по електронен път, без електронен подпис. „Това е най-лесният, бърз и безпроблемен начин за деклариране на данъци. За целта е необходим персонален идентификационен код – ПИК, който се издава безплатно във всеки офис на НАП.\nДанните за миналата 2018 година сочат, че от подадените 37 хиляди декларации 17 200 са по електронен път, а от тях 10 500 чрез ПИК.\nОт началото на започналата на 10-и януари данъчна кампания в НАП Бургас са подадени 446 годишни данъчни декларации като 257 от тях са по електронен път. Данните са доказателство за това, че вече мнозина предпочитат да намалят личните срещи в институцията, спестявайки от собственото си време и от времето на служителите.\nГодишната данъчна декларация може да се получи и на място в салона за обслужване на клиенти на НАП Бургас. Има ги и на сайта на НАП – www.nap.bg. Срокът за подаването на декларациите за облагане на доходите изтича на 30 април.\nАко подадат декларациите си по електронен път до 31 януари 2019 г., физическите лица могат да ползват 5% отстъпка върху данъка за довнасяне по годишната данъчна декларация, но не повече от 500 лв. Допълнително условие е и да нямат подлежащи на принудително изпълнение публични задължения към момента на подаване на декларацията, както и да внесат целия размер на данъка за довнасяне в срок до 31 януари 2019 г, припомнят експертите.\nОт приходното ведомство напомниха още, че гражданите и фирмите могат веднъж годишно сами да коригират дължимия данък, деклариран пред НАП с годишната данъчна декларация. Това става с подаването на еднократна коригираща декларация, като срокът за подаването й и в двата случая е до 30 септември на текущата година.\nФизическите лица могат да декларират доходите си и чрез декларация с баркод, която може да се изтегли от интернет страницата на Агенцията. Подаването на декларация с баркод гарантира, че няма да има технически грешки, тъй като дължимият данък се изчислява автоматично. Годишната данъчна декларация може да се изпрати и по пощата с обратна разписка.\nНа пресконференцията коментираха, че от първи януари тази година бе въведен нов размер на минималния осигурителен доход - 560 лева, което промени и задължителната месечна здравна вноска за безработните. Тя стана 22,40 лева. От НАП Бургас апелираха да не се пропуска плащането на здравни вноски, тъй като възстановяването на здравния статус се извършва след заплащането на дължимите вноски за пет години назад.


Реал си свърши работата в Мадрид, но иска нова победа - bTV Новините\nРеал си свърши работата в Мадрид, но иска нова победа\nГалатасарай посреща испанския гранд в реванш от четвъртфиналите в Шампионската лига\nПубликувано в 08:55 ч. 09.04.2013 г. - Обновено в 09:01 ч. 09.04.2013 г.\nИгуаин се радва след отбелязания гол в Мадрид.\nГалатасарай посреща Реал (Мадрид) в реванш от четвъртфиналите на Шампионската лига. Двубоят изглежда с предрешен изход, след като в първата среща на "Сантяго Бернабеу" испанският гранд спечели с категоричното 3:0.\nМного малко вероятно е турците да направят подвиг и да обърнат нещата в своя полза. Те обаче са амбицирани да покажат, че не случайно са стигнали до тази фаза на турнира и ще играят за успех в срещата на родна земя.\nПубликата определено ще бъде 12-ият им играч, феновете на тима са известни с буйния си нрав и невероятната атмосфера, която създават по време на срещите на своите любимци. Затова и стадион "Али Сами Йен" е известен като "врящия котел".\nВ Реал обаче не се притесняват от това, което им се готви, защото са с чувство на изпълнен дълг от първата среща. Въпреки това от щаба на клуба заявиха, че няма да подценяват срещата, а ще се хвърлят на сто процента.\nТреньорът Жозе Моуриньо заяви, че единствено успех устройва Реал. Ако загубим с 0:4 или 1:5, или след дузпи, целият свят ще говори за това и ние ще бъдем в много неприятна ситуация. Можем да загубим всичко, но нямаме много за печелене. Моята цел е да не мислим за 3:0, а просто за един футболен мач. А когато мислите за футболен мач, мислите да го спечелите, играете за да го спечелите. Ако загубим 0:2 или 1:3, няма да се върна щастлив. Искам победа”, категоричен бе португалецът.\nМоуриньо има стопроцентова успеваемост на четвъртфинали до този момент. Той е преодолявал тази фаза с Порто през 2004 година, с Челси през 2005 и 2007 година, с Интер през 2010 година и с Реал през 2011 и 2012. По всичко изглежда, че ще успее да го направи отново.\nВ Реал са в страхотно настроение преди мача. В последния си сблъсък в Испания те разбиха Леванте с 5:1. Галатасарай също постигна успех в Турция - над Мерсин с 3:1.\nСега и двата тима са настроени за интересен сблъсък, а вие можете да го гледате от 21:45 часа по bTV Action и на voyo.bg. Студиото започва в 20:30 часа.


Portal.bg: Ползващите Microsoft Office разкриват тайни\nПолзващите Microsoft Office разкриват тайни (4-2-2005)\nДокументите, създадени в Microsoft Office, често съдържат много повече информация, отколкото човек вижда на монитора си. Според проучване на фирмата за компютърна сигурност Workshare, цитирано от BBC.co.uk, в 75% от електронните корпоративни документи има скрити данни, които не би следвало да стават публично достояние. Нещо повече, над 90% от компаниите изобщо не осъзнават, че е възможно неволно сами да разпространяват поверителна информация. Най-често тя е невидима на пръв поглед, защото е била надлежно изтрита от първоначалния текст. Програми като Microsoft Word обаче съхраняват стари версии на написаното с цел да могат да го възстановят, ако се наложи.\nВ днешно време вече е редовна практика една фирма да обменя документи с клиенти, с администрацията и с други фирми електронно. Операционната система Windows е използвана от почти всички крайни потребители, покрай което и най-популярният офис пакет си остава този на Microsoft. Ето защо бизнесът най-често създава документите си в MS Word и ги разпространява в неговия формат.\nОще на пръв поглед един такъв документ разкрива много неща. Директно (File -> Properties) може да се види например кой е създателят му и къде работи, кога се е появил текстът, кога и колко пъти е редактиран, на коя дата е отварян последно.\nОсвен достъпната Word съхранява и много скрита информация (т.нар. метаданни). Това може да включва части от текста, които впоследствие са били изтрити или редактирани, фрагменти от други файлове, които са били отворени по същото време, имената на хората, които са нанасяли корекции, и още много други неща. Съществуват софтуерни продукти (например Anti-Word и CatDoc), които показват цялата информация, скрита в един Word документ. Човек може да разбере много и като просто отвори документа в обикновен текстов редактор, например Notepad. Голяма част от форматирането на Word излиза като поредици странни символи, но тук-там се четат фрагменти интересна информация.\nВ корпоративния свят всичко това може да се окаже сериозен проблем. Представете си, че клиентите ви получат достъп до цените, които сте променили в тяхната оферта, или до условията и предложенията, които сте изтрили от нея. Компанията, към която отправяте "ексклузивно" бизнес предложение, пък може да открие, че по същото време сте писали оферти и до три от конкурентите й. Пресата пък може да научи не само това, което всъщност искате да й съобщите.\nНеведнъж се е случвало различни институции да започнат разследване по повод изтичане на поверителна информация само за да разберат, че са я предоставили, без да знаят, заедно с някой уж "подходящо изредактиран" документ.\nПрез миналата година Саймън Байерс, експерт от AT&T, публикува резултатите от изследване, което е направил точно по този въпрос. Той издирва през Google над сто хиляди Word файла от сайтове на фирми и успява да извади от почти всеки един скрити данни, включващи фирмена информация, имена, суми, номера на кредитни карти и социални осигуровки. В резултат Байерс препоръчва да се използват други текстови редактори и други формати поне за тези файлове, които се предполага да бъдат направени публично достъпни.\nМicrosoft от своя страна предлагат малко по-различно решение. От техния сайт () човек може безплатно да изтегли Remove Hidden Data - инструмент, който може да се интегрира в офис програмите или да се използва отделно върху създадени от тях файлове. RHDTool премахва всички скрити данни от документите. За съжаление софтуерът работи само с Windows XP и Office 2003/XP.\nОсвен Microsoft още няколко софтуерни компании (включително Workshare) предлагат подобни "изчистващи" ненужните детайли програми. Използването на такива инструменти е нещо, което организациите, разпространяващи документи в MS Word формат, не бива да забравят. Примерите, демонстриращи колко неприятни последици може да има подобна небрежност, са доста много на брой.\nБританското правителство вече не пише официалните си документи на Word след медиен скандал с противоречив доклад за Ирак. Докладът е използван от Англия и от САЩ като мотив за започване на война. Няколко дни след публикуването на документа обаче независим експерт преглежда детайлно файла и обявява, че той е изплагиатстван от щатско изследване, направено десет години по-рано. Скритата в документа информация позволява да се разбере кои са хората, работили по доклада, и какво са променяли в него. Авторите са принудени да дават много обяснения, след като имената им излизат в пресата. Понастоящем кабинетът на Тони Блеър вече предпочита да използва документи в PDF формат.\nКъм форматa на Аdobe Acrobat oтскоро се пренасочи и офисът на премиера на Дания Андерс Фог Расмусен. Новогодишната реч на министър-председателя за 2004 г. се появява като MS Word документ. След като я преглеждат, местни журналисти установяват, че част от нея е писана от Кристофър Арсрони. Политическите убеждения на Арсрони са такива, че за премиера Расмусен е много неприятно публичното оповестяване на факта, че двамата са в близки отношения.\nВъпреки че няма повечето проблеми на MS Word файловете, PDF също не винаги е сигурен вариант. Вестник "Вашингтон пост" има горчив опит в тази насока. В края на 2002 г. Вашингтон е в паника заради неизвестен снайперист, застрелял десет души в рамките на няколко седмици. За да успокои хората, че работи много сериозно по въпроса, полицията дава на "Вашингтон пост" да публикува свързано със случая писмо. Писмото е в PDF формат и съдържа имена и телефонни номера. Вестникът скрива детайлите зад черни правоъгълници и публикува променения файл. Оказва се обаче, че от него лесно може да се възстанови първоначалният документ.\nКаква скрита информация може да съдържа един Microsoft Word документ:\n- Име и инициали на създателя\n- Име на компанията/организацията му\n- Име на компютъра му\n- Име на мрежовия сървър и/или твърдия диск, където документът е бил записан\n- Имена на други хора, които са редактирали документа\n- Имена на мрежови принтери\n- Предни версии на документа и поправки, нанасяни в него\n- Текстове, които са били изтрити от документа\n- Текстове от други документи, отваряни по едно и също време с дадения\n- Текстове на коментари\n* - oт вестник "Дневник"


Скандал! НАТО пита кой в София спира поръчки за $80 млн за блока – Свободно слово\n11.09.2017 admin Начлна дясно, Политика 0\nТова съобщиха за Фрог нюз експерти от бранша. Според тях ставало дума за продукция по договори, най-голяма част от която се произвеждала в „Дунарит” – Русе. Поради скандалите, които завихри самият министър Емил Караниколов и повдигнатите обвинения от прокуратурата на някои хора от ръководството, лиценза на предприятието за търговия с военна продукция бе замразен. Караниколов цял месец шикалкавеше, като се опитваше да оправдае абсурдните си решения с някакви нарушения от сорта на неспазени противопожарни изисквания и съхранение на готова продукция. Всичко това избледня, когато стана ясно, че Караниколов, както и други държавни институции обслужват интересите на фирма Виафот, която претендира, че е собственик на част от „Дунарит”. Медии и хора от ВПК смятат, че зад Виафот стои Делян Пеевски.Караниколов твърдеше още, че държавата искала да помогне на предприятието и служителите като одържави завода. Номерът не мина. Спряната поръчка доказва обратното – опит за фалиране и заграбване на завода по криминален начин. В същото време създаването на пречки пред Кинтекс е удар върху интересите на самата държава, която губи милиони от подобни действия. Въпросът е: Защо премиерът Борисов, главният прокурор Цацаров, ДАНС и други институции си затварят очите пред кримналните изпълнения. Освен ако не участват и те…Ако проблемът с доставките за НАТО не се разреши час по-скоро, България може да предизвика скандал, който да ни коства много строги санкции.\nЗасега нито министър Караниколов, нито премиерът Борисов дават някаква нформация за разрастващия се скандал


Сергей Лавров: Човекът, чиято поява вече не предизвиква...\n09.05.2022 20:00 26752\nДнес е различно - появите на Лавров вече не предизвикват усмивки. Защото начинът, по който той се изявява като защитник на руския свят, няма нищо общо с шегите му и целенасочените му подигравки от годините, в които беше представител на Русия в ООН.\nИзказвания като това по италианската телевизия за необходимостта от "специалната операция" в Украйна, защото страната трябвало да бъде денацифицирана, въпреки че президентът е евреин, се възприемат като ясно прекрачване на всякакви граници: "Ако си спомням правилно, надявам се да не греша, Хитлер също е имал еврейска кръв. Така че това не означава нищо. Мъдрите евреи казват, че най-ревностните антисемити обикновено са евреи."\nВ навечерието на годишнината от победата над хитлеристка Германия Лавров заяви, че Западът се опитва да изтръгне и унищожи славните страници от руската история. Той искал да превърне победителите в престъпници и насърчавал фашизма и русофобията. Историческата истина била заложена на карта, както и сигурността, интересите и културата на Русия. "Всъщност бъдещето на света е заложено на карта. Залогът е какъв ще бъде този свят: еднополюсен под командването на САЩ, както иска Вашингтон и както всички останали западни страни вече са приели, или справедлив и демократичен."\nТова са гротескни твърдения, цинично изопачаване на фактите, смаяно заявяват западните дипломати. През 2016 година американският дипломат Джон Негропонте заяви, че моралът на Лавров е равен на морала на руската държава. Всъщност Лавров не само представлява линията на Кремъл. Той я защитава. При всички обстоятелства, по всяка тема, с всички средства. Обича да създава и полемики: "Знаете ли, мислех, че тук има само възрастни."\nЛавров е овладял целия репертоар - от сарказма, през тънката ирония, до ясните и буквални изказвания. Неговите язвителни обръщения са също толкова страшни, колкото и неотстъпчивостта му в преговорите, в които той често успешно използва целия си натрупан дипломатически опит.\nЕтикети: война в Украйна Сергей Лавров


Двустаен апартамент в комплекс в к.к.„Златни пясъци“, Варна — LUXIMMO | ex Лукс Имоти\nДвустаен апартамент на 100 метра от плажа в к.к.„Златни пясъци“\nПредлагаме за продажба просторен двустаен апартамент „Кедър“ с прекрасна тераса, намиращ се в затворен комплекс до плажа на курорта „Златни пясъци“.\nЖилището със западно изложение е разположено на втори реален етаж в сграда с асансьор. Състои се от обширно антре, дневен тракт с кухненски бокс оборудван с необходимата техника /хладилник, фурна, котлони, аспиратор/, една спалня, тераса, която е по протежение на двете стаи, санитарен възел. Дневната е с климатик.\nИмотът е в отлично състояние, напълно мебелиран, готов за настаняване.\nОтличен вариант за вашето постоянно или ваканционно жилище и/или за инвестиция с цел отдаване под наем.


Теодора Духовникова: Актьорската душа е като стъкло, трябва силен характер, за да защитиш таланта - По света и у нас - БНТ Новини\nАктьорската душа е много чувствителна, много ранима, тя е като стъкло и трябва да имаш силен характер, който да защити таланта, защото иначе вазичката се разчупва на хиляди парченца.\nТова сподели в "Денят започва с Георги Любенов" красивата и талантлива актриса Теодора Духовникова.\nПо думите ѝ, актьорският път е изключително мъчителен и труден път с много падания и рев, с много неувереност и удари под кръста.\nТя не живее със самочувствието, че е от най-красивите актриси. Според нея, това е относително понятие.\n"Нямам такова самочувствие за себе си. Знам, че не изглеждам зле, но ако се наложи за роля мога да изглеждам и много зле и съм го правила, нямам нищо против, даже ми е интересно да си правя такива експерименти", разказа Духовникова.\nНай-голямата болка на артистите това непрекъснато вътрешно съмнение - ставам ли наистина, не се ли заблуждавам жестоко, пък и хората, и това подозрение стои в теб и много те яде, то много трудно се преборва, категорична беше актрисата. И допълни, че единственият начин е, когато виждаш, че режисьор, който харесваш, ти гласува доверие, а след него още и още.\nСпоред нея не е едно и също да си търсен актьор и да си добър актьор.\n"Има много колеги, които са изключителни актьори, но за които масовата публика нищо не знае. За да се превърнеш и в добър актьор, и в звезда, трябват много комплексни качества, не е задължително да са свързани само с таланта", обясни актрисата.\nПо думите ѝ, за момента ситуацията се е успокоила, няма болни актьори и представленията вървят.\n#Теодора Духовникова #кино\nОтстраниха 6 кг киста при операция на 65-годишна жена в Пловдив\nСтрахотна Цветана Пиронкова даде само три гейма в Мелбърн


ФИЛМИ ОНЛАЙН 7- нови филми и стари класики, грозната истина бг аудио целия филм\nГрозната истина бг аудио целия филм\nПлъзнаха снимки в социалната мрежа на актьора, който се разхожда в градинката на Народния театър с кучето си, което е осиновил от тук. The battle of the sexes is on.\nКатрин Хейгъл Карън Луц.\nЛесна, А? Омагьосаната къща. В началото, двамата не се разбират; Аби мисли, че Майк е глупав и отвратителен, докато той я намира за наивна откачалка. Блясъкът на чистия ум. Гледайки лентата, ставаш свидетел на това, как един млад човек със силата на упоритостта и вярата си постига най-голямата си мечта.\nАби Рихтер Хейгъл е амбициозна продуцентка на сутрешно телевизионно токшоу, която се гордее с това. Звук 5. Ченгета в резерв. Продуктът е представен с видео материали. Katherine Heigl "Abby"!\nБлясъкът на чистия ум. Джерард Бътлър е в главната роля.\nСтраницата ще се презареди. Един от тях е и Джерард Бътлър. Благодарим ви за разбирането! Майк е поканен в национално шоу и получава оферта за работа в друг канал. Най-популярно в " Филми на Blu-ray диск BD ". Видео компании. Натиснете върху надписа "Разрешено за сайта" , трябва надписа да стане "Забранено за сайта".\nIce, но се разделят и се отправят към хотелските си стаи, Baby Леденото кралство за по-добри напитки и коктейли. Тайните служби на Дядо Коледа 3D. Филми с ужаси по действителен случай! Той я целува страстно в асансьора. Жената на пътешественика във времето.\nВидео представени продукти. Сватбен обет Entertainment Commerce. Изчакайте зареждането на филма - понякога е нужно до секунди или повече.\nКогато рейтингът на нейното шоу започва да пада, трябва цвета му от син да стане на сив. Фантомът е музикален гений, измъчван от обезобразеното си лице. Собственикът на канала е наел Майк да грозната истина бг аудио целия филм за отношенията между половете в шоуто на Аби. Натиснете върху голямия син бутон, Аби е принудена да работи заедно с новия специален кореспондент Майк Чадуей Бътлър. Пълен списък на купуваното от закупилите този филм.\nФилмът завършва със сцена с Аби и Майк, правейки секс. Жена му го зарязва още в началото на филма и взема децата. Жерар Депардийо.\nЯж, моли се и обичай. Ще бъде добавен допълнително. Ако не намирате разрешение на проблема: Можете да изпратите сигнал за проблем с този филм Изпрати сигнал за проблем с филма?\nОтстреляй бившата. Игрални филми Анимационни филми. Хрониките на Нарния: Лъвът, губи семейството си. Отдаден на професията и на някои свои пороци, Вещицата.\nЛесна, А? Блясъкът на чистия ум. Майк е поканен в национално шоу и получава оферта за работа в друг канал.\nЗа да оцените филма " Грозната истина ", изберете цифрата отговаряща на Вашата оценка по десетобалната система: 1 2 3 4 5 6 7 8 9 Ако не намирате разрешение на проблема: Можете да изпратите сигнал за проблем с този филм Изпрати сигнал за проблем с филма.\nТежка категория Entertainment Commerce.\n-грозната истина бг аудио целия филм


Славчев: След буриите и катаклизмите ще се види кои са лидерите в Левски - Труд\nВторник 02.06.20 / 21:10\nВторник / 02.06.2020 / 21:10\nСлавчев: След буриите и катаклизмите ще се види кои са лидерите в "Левски"\nСимеон Славчев е вторият играч на "Левски", взел участие в инициативата на "сините" "У дома с..." след Холмар Ейолфсон. Халфът на столичния гранд отговори на въпросите на феновете, след като преди това показа част от своя дом. Опитният футболист призна, че трудните времена в тима ще покажат и кои са лидерите в съблекалнята на 26-кратните шампиони.\n"Лидер не се става току- така, искат се качества, постоянство и правилно поведение на терена и извън него. След всички тези бурии и катаклизми, ще видим кой е лидер и кой не."\nСпоред българския национал, не всеки играч, стъпвал на стадион "Георги Аспарухов" е бил наясно с мащабите на клуба: "Малко футболисти осъзнават какво е "Левски". Не всеки осъзнава тежестта и напрежението, за да се справят в клуба. Трудно е."\nСлавчев призна, че все още не е готов за игра, след като счупи пръст на крата непосредсвено преди старта на пролетния дял в Първа лига. Полузащитникът тренира по два пъти на ден, един от които е на "Герена".\n"Мечтая за трофей с "Левски". Надявам се сегашният момент да остане в историята на клуба като един белег и да покаже колко силни сме. Чувството да играеш пред феновете на "Левски" е неописуемо."


В България това се случва за първи път | Новини и анализи от България | DW | 22.09.2015\nТова се случва за първи път в България: човек, декларирал открито своята нетрадиционна сексуална ориентация, се кандидатира за изборен пост. В Европа и Америка започнаха да премахват това табу още преди 40 години.\nКампанията за кмет на София може и да е скучна и предопределена, но със сигурност не е момент от политическата история, който ще остане извън учебниците. Причина за това е падането на едно табу: първият за България опит да се явиш на избори, без да се налага да криеш сексуалната си ориентация.\nОпитът е на Виктор Лилов от партия ДЕОС, музикален продуцент, известен като противник на АКТА и активен участник в протестите от 2013-2014 година. Сред идеите му за София се забелязват някои категорични намерения, каквито са обещанията за регулиране на ромските гета и за по-добро посрещане на бежанците. Но тези идеи рядко се дебатират в медиите. Заменя ги интересът към онова, което самият Лилов казва пред сайта “Маргиналия”: “Нито крия своята ориентация, нито се срамувам от себе си”. И пояснява: сексуалната ориентация не е “определящ[а] за твоето публично поведение, но става определящ[а], когато това се крие, когато е тайна. Познавам доста български политици, които са жертва на тази своя лична тайна”.\nВиктор Лилов (вляво)\nЧетири десетилетия по-късно\nВ сравнение с даденостите в Европа, този пример е закъснял с близо 40 години. Но пък е крачка напред - не към “пропагандирането” на хомосексуалността, както биха се изразили в редица авторитарни страни, а към признаването на едно различие за естествено и равнопоставено. Път, без който днешна Западна Европа нямаше да може да стигне до нормалното възприемане на кметовете на Париж и Берлин - двама от политиците, които бяха избрани към момент, когато вече бяха обявили публично нетрадиционната си сексуална ориентация. При това тази информация никога не е била натоварена с кой знае каква сензационност. Но за да се стигне дотук, бяха нужни години.\nПървите политици, които се кандидатират за изборни длъжности, след като вече са обявили нетрадиционната си сексуалност, се появяват в Европа и САЩ през 70-те години на миналия век. Общото при тях е, че са жертва на подигравки, подозрения и обвинения, като само малцина успяват да пробият на политическата сцена. Повечето от успелите влизат в историята тъкмо с премахването на това табу, а не непременно с политиката, която правят.\nПървите нарушители на голямото табу\nВ САЩ, например, първият кандидат за изборна длъжност, предварително декларирал своята хомосексуалност, е Кети Козаченко, спечелила изборите за съвета в Ан Арбър, Мичиган, през 1974 година. Нейният успех идва след примерите на други нейни предшественици, обявили своята хомосексуалност, след като вече са заемали определена длъжност.\nЕвропейският аналог на Козаченко е италианският политик Анджело Педзана, избран в парламента през 1979-а - години след като е обявил собствената си сексуална ориентация и многократно е отстоявал правата на гей общността в тогавашния СССР. Педзана е обаче по-малко известен от своя холандски предшественик Коос Хъйсен, който е смятан за първия депутат в света, декларирал открито, че е гей. Разликата между холандеца и италианеца е обаче от значение - Хъйсен обявява своята сексуална ориентация година след като вече е спечелил изборите през 1976-а.\nВ тази поредица от първи нарушители на голямото табу има и един кандидат за президент. Това е философът либертарианец Джон Хоспърс, който през 1972 година неуспешно се кандидатира за Белия дом.\nБългария има много да наваксва\nБързият преглед в интернет дава донякъде представа за тенденцията от последните десетилетия. През 1970-те години в Европа има (поне) трима политици с открито декларирана хомосексуална ориентация, през 80-те те са (поне) шестима, а през 90-те - близо двайсетима. Характерен за последните петнайсетина години е не само нарастващият успех на хората с нетрадиционна сексуална ориентация при кандидатирането им за изборни постове (в Западна и Централна Европа и в Северна Америка), но и бавното банализиране на този аспект от биографията на кандидата. На това се беше надявал и Бертран Деланое през 1998, още преди да се кандидатира за кмет на Париж: “Казах си, че ако искам да помогна с нещо, моят принос би трябвало да бъде в банализирането на тази тема”. Тогава се смяташе, че Деланое “наваксва” закъснение от двайсетина години спрямо първите смели политици от двата континента. България има да наваксва четиридесет.\nКлючови думи България, Виктор Лилов, хомосексуалност, хомофобия, политици\nКакво е да си гей в Македония 01.05.2017